‹‹ህዝቡ የኮረና ቫይረስን ለመከላከል የመሰጡ  ምክሮችን  መተግበሩን ሊያጠናክር ይገባል››አቶ ኡመድ ኡጁሉ የጋምቤላ ክልል ርዕሰ መስተዳድር
 አዲስ አበባ፡- ‹‹የጋምቤላ ክልል ህዝብ የኮረና ቫይረስን ለመከላከል የሚያስችሉ ምክረ ሐሳቦችን መተግበሩን እንዲያጠናክር የክልሉ ርዕሰ መስተዳድር አቶ ኡመድ ኡጁሉ ጥሪ አቀረቡ። የኮረና ቫይረስን ለመከላከል በዓለም አቀፍና በአገር ደረጃ ከተከሰተ አንስቶ በክልል ደረጃ የተለያዩ ስራዎች እየተሰሩ መሆናቸውንም ተናገሩ። ርዕሰ መስተዳድሩ አቶ ኡመድ በተለይ ለአዲስ ዘመን እንደገለፁት፤ የኮረና ቫይረስ የኢትዮጵያም የዓለምም ፈተና ነው። ፈተናው አይሎ ከመምጣቱ አስቀድሞ የመከላከያ መንገዶችን በአግባቡ በመተግበር ራስን ከወረርሽኙ መታደግ ይቻላል። የክልሉ ህዝብ ቫይረሱን ለመከላከል የሚያስችሉ በጤና ባለሙያዎችና በመንግስት የሚሰጡ ምክረ ሐሳቦችን ይበልጥ ማጎልበት ይኖርበታል። ቫይረሱን ለመከላከል እጅን በየጊዜው በአግባቡ መታጠብ፣ አካላዊ ርቀትን መጠበቅ፣ አለመጨባበጥ፣ የሚያስነጥሱና የሚያስሉ ሰዎች አፋቸውንና አፍንጫቸ ውን መሸፈንና ሌሎች መሰል ከጤና ባለሙያዎች የሚሰጡ ተግባራትን መፈጸም እንደሚገባ አስታውቀዋል። ወረርሽኙ ሁሉንም የሰው ልጅ የማይምር መሆኑን ጠቅሰው፣ ከመንግስትም የሚሰጡ መመሪያዎችንና ድንጋጌዎችን መፈፀም እንደሚገባ አስገንዝበዋል። ‹‹ወረርሽኙ በዚሁ ከቀጠለ በጤናውም ሆነ በኢኮኖሚው ረገድ ወደኋላ መመለስን ያስከትላል፤ማንኛውም ሰው ከራሱ ከቤተሰብ ጀምሮ አጠቃላይ ወረርሽኙን በመከላከል ዙሪያ ተሳትፎውን እንዲያጎለብት ርዕሰ መስተዳድሩ ጥሪ አቅርበዋል። እንደ አቶ ኡመድ ገለፃ፤ የኮቪድ 19 በዓለም ብሎም በአገር አቀፍ ደረጃ ከተከሰተ ጀምሮ በክልል ደረጃ የተለያዩ ስራዎች እየተሰሩ ነው። በምክትል ርዕሰ መስተዳድር የሚመራ አንድ ግብረ ኃይል ተቋቁሟል። ሌሎች ንዑሳን ኮሚቴዎችም ተቋቁመዋል። ለለይቶ ማከሚያ የሚውሉ ሰባት ስፍራዎች በጋምቤላ ከተማና በዞን ከተሞች እንዲሁም ወረዳዎች ላይ ተለይተዋል። የጋምቤላ ክልል ከደቡብ ሱዳን ጋር የሚዋሰን መሆኑንም ጠቅሰው፣ በድንበር አካባቢም ወረርሽኙን ለመከላከል እየተሰራ መሆኑን ተናግረዋል። እንደ ርዕሰ መስተዳድሩ ማብራሪያ፤ የክልሉ ካቢኔ ኮሮና ቫይረስን አስመልክቶ ባስተላለፈው ውሳኔ መሰረት ከመሃል አገር የሚመጡ አካላትን ለመመርመር የሚያስችል የሙቀት መለኪያ መሳሪያ ተዘጋጅቷል። ማንኛውም የህዝብ ማመላለሻ ተሽከርካሪ ለ14 ቀናት ከየትኛውም የኢትዮጵያ ክፍል ወደ ክልሉ እንዳይገባ ታግዷል። በጋምቤላ ከተማ ያሉ ባጃጆችና ሚኒባሶች የሚጭኑትን የሰው ብዛት እንዲቀንሱ መደረጉን አመልክተው፣ ከተባሉት በላይ የመጫን ሁኔታ መስተዋሉ በግምገማ እንደተደረሰበትና ባጃጅም ሆነ ሚኒባስ በከተማው ውስጥ አገልግሎት እንዳይሰጡ ውሳኔ መተላለፉን ገልፀዋል። እንደ ርዕሰ መስተዳድሩ ገለጻ፤ ከክልሉ ወደ ዞኖችና ወረዳዎች የሚደረግ የራንስፖርት አገልግሎት የተሳፋሪዎቻቸውን ቁጥር ቀድሞ ይጭኑ ከነበረው በግማሽ እንዲቀንሱ ውሳኔ ተላልፏል። ከመሃል አገር ወደ ክልሉ ይመጣ የነበረው ጫት ለ14 ቀናት ያህል ወደ ክልል እንዳይገባ ከመደረጉም በተጨማሪ የጫት ቤቶች ወጣቱን በአንድ ላይ የሚያሰባስቡ በመሆናቸው ይሸጥባቸው የነበሩ ቦታዎች ሁሉ እንዲዘጉ ተወስኗል። ግብረ ኃይሉ የየዕለት ተግባሩን እየገመገመ መሆኑን ጠቅሰው፣ በዚህም በዋናነት የግንዛቤ ክፍተት መኖሩን እንደተደረሰበት ተናግረዋል። ከፍተኛ አመራሮች በየወረዳው ከሚመለከታቸው ባለሙያዎች ጋር በመንቀሳቀስ የግንዛቤ ማስረፁን ስራ እንዲሰሩም እየተደረገ መሆኑም አመልክተዋል። በክልሉ ህክምና መሳሪያ እጥረት መኖሩን ጠቅሰው፣ ሰዎች ርቀታቸውን ጠብቀው ጉዳያቸውን በመከወን ረገድ ክፍተት መታየቱን ጠቅሰዋል። በኃይማኖት ተቋማት ብዙ ምዕመን የመሰብሰቡ ጉዳይ ቢሻሻልም አጥጋቢ ሆኖ አልተገኝም ያሉት ርዕሰ መስተዳድሩ፣ ትልቁ ችግር የበጀት እጥረት መሆኑን አስታውቀዋል። ክልሉ ከፌዴራል መንግስት የሚተላለፉ መመሪያዎችን እየተገበረ መሆኑን አስታውቀው፣በእስካሁን በክልሉ በኮሮና ቫይረስ የተጠቃ ሰው አለመኖሩን ተናግረዋል። በዚህ መዘናጋት ሳይስፈልግ አስፈላጊውን ሁሉ ማከናወን የግድ እንደሚልም አሳስበዋል። አዲስ ዘመን መጋቢት 29/2012 አስቴር ኤልያስ